લુણકી ગામે રહેતા હરેશભાઈ જયસુખભાઈ ગેલાણી નામના વેપારીની બાબરામાં રાજકોટ-ભાવનગર હાઈ-વે પર આવેલા કોમ્પ્લેક્ષમાં આવેલી હરિકૃષ્ણ ટ્રેડર્સ નામની દુકાનમાં તસ્કરો ત્રાટક્યા હતા. ગુરૂવારે મધરાતે ત્રાટકેલા તસ્કરોએ દુકાનના તાળાં તોડી ૨૫ કિલો બદામ, ૧૦ કિલો કાજુનો ડબ્બો, પ તેલના ડબ્બા અને ૧.૪૪ લાખ રોકડાનો હાથફેરો કરી લીધો હતો. આ ઉપરાંત આસપાસની અન્ય ત્રણ દુકાનના શટ્ટરો પણ તસ્કરોએ ઉચકાવ્યા હતા. જેમાં તસ્કરોને નજીવો નાણાં લાભ થયો હતો. હાથફેરો કર્યા બાદ તસ્કરો હરેશભાઈની દુકાન નજીક પાર્ક કરેલી જીપ પણ હંકારી ગયા હતા. દરમિયાન સવારે દુકાને આવેલા હરેશભાઈને પોતાની જીપ નજરે પડી ન હતી. ત્યારબાદ દુકાનના શટ્ટર પણ ખૂલ્લા દેખાતા તસ્કરો ત્રાટક્યાની શંકાએ પોલીસ સ્ટેશને દોડી ગયા હતા. સાથોસાથ અન્ય દુકાનદારો પણ પોતાને ત્યાં તસ્કરોએ પરોણા કર્યાની ફરિયાદ સાથે પોલીસ સ્ટેશને પહોંચ્યા હતા. એક જ રાતમાં ચાર દુકાનના તાળાં તૂટ્યાના બનાવથી વેપારી આલમમાં ફફડાટ વ્યાપી ગયો હતો. તહેવારોના દિવસોમાં જ ટ્રાફિકથી ધમધમતા હાઈ-વે પર આવેલા કોમ્પ્લેક્ષની ચાર દુકાનોમાં ચોરી થયાના બનાવના પગલે પોલીસ કામગીરી સામે પણ સવાલો ઉઠી રહ્યાં છે.